พม่าให้ต่างชาติถือหุ้น50%
พม่าผ่านกฎหมายลงทุนเปิดทางต่างชาติถือหุ้น 50%
8 ก.ย. 2555

พม่าผ่านกฎหมายลงทุนเปิดทางต่างชาติถือหุ้น 50% 
รัฐสภาพม่าผ่านกฎหมายการลงทุนฉบับใหม่ครั้งประวัติศาสตร์ของประเทศดึงดูดการลงทุนจากต่างประเทศอย่างเต็มพิกัด โดยภายใต้เนื้อหากฎหมายฉบับนี้จะเปิดทางให้บริษัทต่างชาติถือหุ้นในกิจการร่วมทุนกับนักลงทุนท้องถิ่นได้มากถึง 50% 
“กฎหมายการลงทุนต่างชาติได้รับการอนุมัติแล้วจากรัฐสภา” โซยิน สมาชิกสภาผู้แทนราษฎรจากพรรครัฐบาล กล่าว 
อย่างไรก็ตาม เนื้อหาในร่างกฎหมายดังกล่าวในส่วนที่ระบุว่า มูลค่าการลงทุนของนักลงทุนจากต่างประเทศในพม่านั้นจะต้องมีมูลค่าไม่ต่ำกว่า 5 ล้านเหรียญสหรัฐนั้น ไม่ได้รับการอนุมัติอยู่ในกฎหมาย ฉบับนี้
ทั้งนี้ เนื้อหาในร่างกฎหมายฉบับเดิมนั้น ซึ่งให้สิทธิต่างชาติถือครองสัดส่วนการลงทุนได้เพียง 49% นั้น ถูกวิพากษ์วิจารณ์อย่างหนักจากกลุ่มผู้นำธุรกิจต่างชาติว่า ไม่อาจจะดึงดูดนักลงทุนจากต่างประเทศได้เพียงพอ ทำให้รัฐบาลพม่าต้องแก้ไขเนื้อหาใหม่และเพิ่มให้เป็นการถือครองได้ถึงครึ่งหนึ่ง หรือ 50% 
สำหรับ กฎหมายการลงทุนฉบับดังกล่าวคาดว่าจะนำมาซึ่งผลประโยชน์ และการลงทุนจากต่างประเทศเข้าสู่พม่าอย่างมหาศาล ซึ่งจุดเด่นของพม่านอกเหนือจากที่จะเป็นประเทศที่มั่งคั่งไปด้วยทรัพยากรธรรมชาติแล้วยังเป็นจุดยุทธศาสตร์เชื่อมต่อระหว่างจีนและอินเดียด้วย 
ทางด้านประธานาธิบดี เต็งเส่ง เคยประกาศลั่นไว้ว่าจะเดินหน้าผลักดันการปฏิรูปเศรษฐกิจของประเทศอย่างต่อเนื่อง โดยที่ผ่านมาพม่าได้เชิญให้บริษัทต่างชาติเข้าลงทุนในกิจการต่างๆ ทั้งเหมืองแร่และการสำรวจแหล่งน้ำมันด้วย
อย่างไรก็ตาม ที่ผ่านมาก็เกิดเสียงวิพากษ์วิจารณ์มาอย่างหนักว่า ผลประโยชน์ทางเศรษฐกิจในพม่ามักจะถูกแบ่งกันระหว่างนักลงทุนต่างชาติและรัฐบาลทหารในอดีตเท่านั้น โดยที่ผลประโยชน์และรายได้ไม่ตกไปถึงมือประชาชนอย่างแท้จริง